**Nyári gyakorlat és kulturális élmények az Erasmus program keretében**

 Idén augusztusban az Erasmus program keretében a kertész csoportnak lehetősége nyílt arra, hogy két kísérőtanárral részt vehessen a Németországban folyó nyári gyakorlat elvégzésére.

 Kolléganőm, Pásztor Brigitta kíséretében töltöttek két hetet, majd a további időszakban velem folytatták a munkát és ismerték meg a programban rejlő lehetőségeket. A gyakorlaton Dénes Katrin, Urbán Adrienn, Darvas Bence és Varga Miklós vettek részt a kertész diákok közül.

A munkahelyen szépen elvégezték a kijelölt feladatokat, így munkáltatójuk elégedett volt velük, s Darvas Bence szorgalmát külön kiemelte.

Munka után lehetőségük adódott különböző programokban részt venni, amelyekre olykor hétköznap, majd hétvégén is sort kerítettünk.

Az első hétvégén ismét megtekintettük a Karl’s Erlebnisdorf nevű eperfalut, ahol számos helyi természetes alapanyagból készült szamócás terméket kóstolhattunk meg. Bepillantottunk az eperlekvár főzés rejtelmeibe, majd kipróbálhattuk a rusztikus játékokat és különféle epres érdekességeket vásároltunk.

 Később együtt töltöttünk egy napot a romantikus Warnemündében, majd Rostockban, ahol a Hansa Sail fesztivál keretében rövid hajókiránduláson vettünk részt. Ezt követően megtekintettük a különleges vitorlásokat, kézműves vásárt és kipróbáltuk a vidámpark izgalmas lehetőségeit. A diákok egyik legszebb élményükként tartják számon a Hansa Sail fesztivált.

A következő napon a Rügen-sziget egyik leglátványosabb nevezetességét, a Sassnitz-ban keletkezett Kreideküste nevű fehér sziklákat fedeztük fel a tengerpart mentén. Majd az óváros jellegzetességeibe nyerhettünk betekintést. Az északi sziget egyedi környezetével elbűvölte a csoportot.

A számos remek hétvégi programot ismét a gyakorlati munkák követték. A diákok munkaadójával több alkalommal értekeztem a tanulók munkájáról, amiről elégedettséggel nyilatkozott.

A gyakorlat végén a csoport tagjai elvégezték az online nyelvi felmérőt, amely mindenkinek egy fokozattal jobban sikerült.

 Úgy gondolom, nagyszerű lehetőség volt a németországi nyári gyakorlat nyelvtanulás, külföldi tapasztalatszerzés és kulturális élmények szempontjából. A gyakorlati munka mellett a diákok és én is felejthetetlen élményekkel gazdagodtunk. Mindeközben a társaság is összekovácsolódott, s sok móka és nevetés kísérte a hétköznapokat és a kirándulásainkat egyaránt. Remélem a jövőben hasonlóan hasznos és tartalmas nyári gyakorlaton vehetnek részt a diákok és a kísérőtanárok egyaránt.

 Márton Eszter

 Német szakos tanár